DA Den Europæiske Unions Tidende C 270/1

DEN EUROPÆISKE CENTRALBANKS UDTALELSE

af 26. oktober 2009

om et forslag til Europa-Parlamentets og Rådets forordning om makrotilsyn på fællesskabsplan af det finansielle system og om oprettelse af et Europæisk Råd for systemiske risici

(CON/2009/88)

2009/C 270/01

Indledning og retsgrundlag

Den Europæiske Centralbank (ECB) modtog den 6. oktober 2009 en anmodning fra Rådet for Den Europæiske Union om udtalelser om: 1) et forslag til Europa-Parlamentets og Rådets forordning om makrotilsyn på fællesskabsplan af det finansielle system og om oprettelse af et europæisk råd for systemiske risici (1) (i det følgende benævnt »forordningsforslaget«), og 2) et forslag til Rådets beslutning, der tildeler Den Europæiske Centralbank nærmere opgaver vedrørende funktionen af Det Europæiske Råd for systemiske risici (2) (i det følgende benævnt »beslutningsforslaget«).

ECB’s kompetence til at afgive udtalelse om forslaget til forordning fremgår af artikel 105, stk. 4, i traktaten om oprettelse af Det Europæiske Fællesskab, da forordningsforslaget indeholder bestemmelser, der påvirker Det Europæiske System af Centralbankers (ESCB) bidrag til den smidige udførelse af politikker, der angår tilsyn med kreditinstitutter, og det finansielle systems stabilitet, som anført i artikel 105, stk. 5, i traktaten. Hvad angår forslaget til beslutning beror ECB’s kompentence til at afgive udtalelse på artikel 105, stk. 6, i traktaten. Da begge tekster angår etablering, organisation og funktion af det europæiske råd for systemiske risici (ESRB), og uanset de klart forskellige legislative procedurer, der gælder for disse tekster, har ECB af hensyn til enkelhed vedtaget en udtalelse, der dækker begge forslag.

Bemærkningerne i denne udtalelse er med forbehold for ECB’s fremtidige udtalelse om de tre udkast til Europa-Parlamentets og Rådets forordninger om oprettelse af en Europæisk banktilsynsmyndighed, en Europæisk tilsynsmyndighed for Forsikrings- og arbejdsmarkedspensionsordninger samt en Europæisk værdipapirtilsynsmyndighed (3), som udgør en del af den lovgivningspakke, som Kommissionen vedtog den 23. september 2009 til reform af det europæiske finansielle tilsyn.

I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

Generelle bemærkninger

1. ECB kan generelt støtte forordningen og beslutningen som foreslået af Kommissionen, som tilsigter at etablere et nyt organ med ansvar for makrotilsyn på fællesskabsplan i EU, nemlig ESRB. Efter ECB’s opfattelse har den seneste finansielle krise demonstreret behovet for at styrke makrotilsynsvinklen på regulering og tilsyn med det finansielle system som helhed. Den har også vist behovet for at vurdere de forskellige kilder til systemisk risiko og deres følger for det finansielle system på en overordnet og rettidig måde. Ved at identificere og vurdere systemiske risici, ved at udsende tidlige varslinger og anbefalinger, hvor sådanne ricisi er væsentlige, og ved at overvåge opfølgningen kan ESRB bidrage betydeligt til stabiliteten af EU's finansielle system som helhed.

2. ECOFIN-rådet konkluderede den 9. juni 2009, at »ECB bør yde analytisk, statistisk, administrativ og logistisk støtte til ESRB og også trække på teknisk rådgivning fra de nationale centralbanker og tilsynsmyndigheder«. Dette fulgte anbefalingerne fra rapporten afgivet af højniveaugruppen under ledelse af Jacques de Larosière om finansielt tilsyn i EU af 25. februar 2009 og Kommissionens meddelelse af 27. maj 2009, som foreslår at ECB varetage sekretariatsfunktionen for ESRB. Formandskabets konklusioner fra Det Europæiske Råd bemærkede på mødet den 18 og 19 juni, at Kommissionens meddelelse og ECOFIN-Rådets konklusioner udgjorde en vej frem til fastlæggelse af en ny ramme for makro- og mikrotilsyn og støttede oprettelsen af ESRB.

3. ECB har besluttet, at den er parat til at fungere som sekretariat for ESRB og at støtte ESRB, og skal foreslå, at der henvises hertil i en betragtning til forordningsforslaget. ECB er indstillet på, med deltagelse af alle medlemmer af ECB’s Generelle Råd, at lade ESRB drage nytte af den makroøkonomiske, finansielle og monetære ekspertise hos alle EU’s nationale centralbanker i kraft af deltagelsen af alle medlemmerne af ECB Generelle Råd. Denne medvirken vil blive understøttet af ECB's og ESCB’s aktiviteter inden for overvågning af finansiel stabilitet, makroøkonomisk analyse, indsamling af statistisk information og ved de generelle synergier med hensyn til ekspertise, resourcer, og infrastruktur i forbindelse med de bestående centralbankaktiviteter i EU.

4. ECB’s og ESCB’s engagement i ESRB vil ikke ændre det primære formål for ESCB i medfør af artikel 105, stk. 1, i traktaten, som er at fastholde prisstabilitet. I denne henseende skal ECB bemærke, at dens aktiviteter til støtte for ESRB hverken vil påvirke ECB’s institutionelle, funktionelle og finansielle uafhængighed eller ESCB’s udførelse af dets opgaver i henhold til traktaten og statutten for Det Europæiske System af Centralbanker og den Europæiske Centralbank (i det følgende benævnt »ESCB-statutten«), i særdeleshed dets opgaver vedrørende finansiel stabilitet og overvågning (4).

5. På statistikområdet er ECB parat til at levere nødvendig information til ESRB vedrørende det makroøkonomiske og makro-finansielle miljø og har den krævede ekspertise hertil. Dette omfatter specielt information om markedsforhold og markedsinfrastrukturer. Information om tilsyn på mikroplan vil blive leveret af de tre nye europæiske tilsynsmyndigheder.

Særlige bemærkninger

6. Vedrørende fremgangsmåden med hensyn til udstedelse og opfølgning af risikoadvarsler og anbefalinger kan ECB helt støtte forordningsforslaget (5), som bestemmer, at ESRB’s risikoadvarsler og anbefalinger vil blive udsendt direkte til de pågældende adressater samtidig med at de udsendes til ECOFIN-Rådet. Ændringer af disse bestemmelser, som ville føre til en »indirekte vej« for udsendelse af risikoadvarsler og anbefalinger, ville undergrave anbefalingernes effektivitet og rettidighed og tillige af ESRB’s uafhængighed og troværdighed. Det er desuden vigtigt, at fremgangsmåderne vedrørende ESRB’s kommunikation med andre EU institutioner og komitéer ikke hindrer en effektiv og rettidig opfyldelse af ESRB’s opgaver.

7. Med hensyn til de organisatoriske aspekter ved ESRB, er det ECB’s opfattelse, at det er særlig vigtigt, at sammensætningen af ESRB’s styringskomité fuldt ud afspejler sammensætningen af ESRB’s generelle råd. I sidstnævnte vil 29 medlemmer med stemmeret være fra centralbanker medens 4 andre medlemmer med stemmeret vil være medlemmer af Kommissionen og formænd for de tre nye europæiske tilsynsmyndigheder. Det er vigtigt, at sammensætningen af styringskomitéen afspejler det generelle råd for at sikre, at komitéen repræsenterer rådet, hvis møder den er tænkt at skulle forberede. Derfor er medtagelse af fem medlemmer fra centralbanker (udover formand og næstformand for ESRB) sammen med de ovennævnte fire andre medlemmer med stemmeret et mindstemål til sikring af en sådan balance sammen med en tilstrækkelig repræsentation af nationale centralbanker i euroområdet og uden for euroområdet. ECB kan derfor kraftigt støtte Kommissionens forslag om, at syv af de tolv medlemmer af styringskomitéen tages fra ECB’s Generelle Råd (6). Da sammensætningen af euroområdet imidlertid vil ændre sig med tiden, vil det være tilrådeligt, at der i en retsakt fastlægges en bestemt, fast tildeling af pladser mellem centralbanker inden for euroområdet og uden for euroområdet. Endelig støtter ECB Kommissionens metode, hvorunder alene ESRB’s formand kan give anvisninger til lederen af sekretariatet (7).

8. Formanden og næstformanden for ESRB’s Generelle Råd bør vælges på grundlag af samme fremgangsmåder og af samme gruppe af medlemmer med stemmeret, idet næstformanden bør være i stand til fuldt ud at fungere som stedfortræder for formanden, hvis det er nødvendigt. Som følge heraf bør næstformanden som fremført i Kommissionens forslag også vælges af og fra medlemmer af det GenerelleRåd, som også er medlemmer af ECB’s Generelle Råd. Forskellig fremgangsmåde ved valg af formand og næstformand vil medføre unødige komplikationer og kunne fremkalde den fejlagtige opfattelse, at de repræsenterer forskellige grupper inden for ESRB.

9. For så vidt angår sammensætningen af ESRB’s Generelle Råd kan ECB støtte Kommissionens forslag om, at formanden og næstformanden for ECB er stemmeberettigede medlemmer af ESRB’s Generelle Råd. Dette er i overensstemmelse med princippet om, at ECB's Generelle Råd udgør basis af medlemmer med stemmeret af Det Generelle Råd (8).Desuden ville indbefattelse af ECB’s næstformand være i overensstemmelse med Det Europæiske Råds Formandsskabs konklusioner fra mødet den 18. og 19. juni 2009, hvorefter næstformanden kunne stemme til valg af formand for ESRB som medlem af ECB’s Generelle Råd. Såfremt dette ikke var tilfældet, ville et medlem af ESRB’s Generelle Råd, næstformanden, være afskåret fra at stemme ved dette valg.

10. ESRB er et Fællesskabsorgen, hvis opgaver angår EU’s finansielle system og omfatter angivelse af anbefalinger og at foretage passende skridt med henblik at tage sig af systemisk risiko og sikre systemets stabilitet og hvis medlemmer er udtaget fra EU's medlemsstater. Men i lyset af den systemiske betydning af visse europæiske ikke-EU lande for EU’s finansielle system, kan det anses for hensigtsmæssigt at invitere repræsentanter fra disse lande til at deltage i visse af ESRB’s møder og/eller de tekniske komitéers som observatører, når relevante spørgsmål bliver diskuteret.

ECB skal anbefale, at følgende artikler i forordningsforslaget og i beslutningsforslaget ændres. Specifikke ændringsforslag er anført og forklaret i bilaget.

Udfærdiget i Frankfurt am Main, den 26. oktober 2009. Jean-Claude TRICHET Formand for ECB

(1) KOM(2009) 499 endelig.

(2) KOM(2009) 500 endelig.

(3) KOM(2009) 501 endelig, KOM(2009) 502 endelig og KOM(2009) 503 endelig.

(4) Traktatens artikel 105, stk. 2, fjerde led, og artikel 105, stk. 4 og 5, og ESCB-statuttens artikel 3.1, fjerde led, artikel 3.3, artikel 4 og 22, og artikel 25.1.

(5) Artikel 16, stk. 17, i forslaget til forordning.

(6) Artikel 11, stk. 1, i forordningsforslaget.

(7) Artikel 4, stk. 1, i beslutningsforslaget. Formanden for ESRB er formand for såvel det Generelle Råd som styringskomitéen.

(8) ECB’s Generelle Råd består af formanden og næstformanden for ECB samt af cheferne for De Nationale Centralbanker i EU.